หนุนกม.หลักประกัน ช่วยรายย่อยกู้ง่ายขึ้น
รวมพลังผลักดันกฎหมายหลักประกันทางธุรกิจ เปิดทางเอสเอ็มอีเข้าถึงแหล่งทุนง่ายขึ้น
13 ก.ย. 2555

รวมพลังผลักดันกฎหมายหลักประกันทางธุรกิจ เปิดทางเอสเอ็มอีเข้าถึงแหล่งทุนง่ายขึ้น
คณะกรรมการพิจารณาปรับปรุงและพัฒนากฎหมายได้มีการเสวนาเรื่อง พ.ร.บ.หลักประกันทางธุรกิจเพื่อเพิ่มช่องทางการเข้าถึงสินเชื่อของผู้ประกอบการธุรกิจ โดยที่ประชุมเห็นชอบในการยกร่างกฎหมายขึ้นมา
นายไพฑูรย์ คงสมบูรณ์ อาจารย์คณะนิติศาสตร์ จุฬาลงกรณ์มหาวิทยาลัย กล่าวว่า ทุกวันนี้สถาบันการเงินยอมรับหลักประกันทางธุรกิจที่หลากหลายมากขึ้น เช่น การค้ำประกันโดยเงินฝาก หนังสือสัญญาเช่า แต่ยังอยู่ในรูปของข้อตกลงในระดับบุคคลสิทธิ ไม่ได้มีกฎหมายรองรับหลักประกันทางธุรกิจ
ทั้งนี้ พ.ร.บ.หลักประกันทางธุรกิจ จึงต้องการคลายข้อจำกัดของกฎหมาย โดยการเพิ่มประเภททรัพย์ที่ลูกหนี้สามารถใช้เป็นหลักประกัน 
นายธวัชชัย ยงกิตติกุล เลขาธิการสมาคมธนาคารไทย เปิดเผยว่า กลุ่มที่ประสบปัญหาหลักประกันทางธุรกิจไม่เพียงพอ ส่วนใหญ่เป็นธุรกิจเอสเอ็มอีที่มีทุนน้อย เนื่องจากหลักประกันซึ่งกฎหมายยอมรับมีเพียงไม่กี่ประเภท และส่วนใหญ่เป็นที่ดินสิ่งปลูกสร้าง 
อย่างไรก็ตาม หลักประกันทางธุรกิจควรจะรวมถึงสินทรัพย์ที่เคลื่อนย้ายได้ เช่น เครื่องจักร สิทธิเรียกร้อง เช่น คำสั่งซื้อ หรือสิทธิการเช่าแผงลอย 
สำหรับร่างกฎหมายได้กำหนดหลักเกณฑ์หลักประกันทางธุรกิจไว้ 3 ประการ คือ บังคับใช้ได้ตามกฎหมาย โอนเปลี่ยนมือได้ และประเมินราคาได้ ซึ่งครอบคลุม 5 ประเภท ได้แก่ กิจการ สิทธิเรียกร้อง สังหาริมทรัพย์ที่ใช้การประกอบธุรกิจ อสังหาริมทรัพย์ของผู้ประกอบธุรกิจอสังหาริมทรัพย์ และทรัพย์สินอื่นตามที่กำหนด